text: Millioner til nyt sognehus i Jelling
  22 juni 2012 kl. 09.46
  Et gammelt hus i Gormsgade i Jelling skal rives ned for at give plads til et nyt sognehus. A.P. Møllers fond har doneret 17 mio.kr. til projektet, der skal fritlægge området ved Jelling-stenene.
  - Menighedsrådet ser det nye bygningsværk som et værdigt arkitektonisk bidrag til den kommende helhedsplan, der først og fremmest har til opgave at belyse Jellingmonumenternes betydning for vore historiske rødder og kristne identitet, siger formanden, Gunni Højvang.
  
  Detaljer
  Han er i dag i København for at drøfte detaljer med A.P. Møller og Hustru Chastine Mc-Kinney Møllers Fond til almene formål.
  Foruden fonden giver Vejle Provsti tre millioner til projektet, mens menighedsrådet finansierer en halv mio. kr.
  
  Køber ejendom
  Jelling skifter udseende i disse uger. Igennem flere år er der arbejdet med en helhedsplan for Jelling-monumenterne. 
  Og i den plan passede et kommende sognehus og graverrum æstetisk dårligt ind. 
  Derfor har menighedsrådet besluttet at købe ejendommen Gormsgade 19. 
  - Her kan det nuværende frugtbare og kreative miljø i sognehuset videreføres bl.a. på grund af den samme korte afstand til kirken. Ligeledes kan der dannes en synergieffekt mellem sognehus, kirke, Kongernes Jelling og Byens Hus.
  Der skal laves en indbudt arkitektkonkurrence. 
  Menighedsrådet har besluttet at sløjfe graverfasciliteterne, fordi kirkegårdsdriften måske skal udliciteres i fremtiden.
  